Syyttäjän mukaan mies yritti tappaa vaimonsa. Käräjäoikeuden mielestä kyseessä oli kuitenkin tavanomainen pahoinpitely, sillä tukehduttamisvälineenä käytetty Muumi-tyyny ei ollut ”lain tarkoittama hengenvaarallinen väline”.

Mies alkoi tukehduttaa vaimoaan Muumi-tyynyllä lapsen nukkuessa vieressä.

Miehen mukaan hän vain yritti pelotella vaimoaan perumaan eroaikeensa.

Oikeus uskoi, ettei miehen ollut tarkoitus tappaa puolisoaan. Seurauksena oli ehdollinen tuomio.

Oikeus ei pitänyt tekoa törkeänä, koska perheenäidille ”ei aiheutunut edes tajunnan menetystä”. MOSTPHOTOS

Turvakotiin ja toiseen kaupunkiin muuttamiseen johtaneet tapahtumat käynnistyivät savolaisperheessä, kun vaimo riitaisesta suhteesta tarpeekseen saaneena ilmoitti miehelleen haluavansa erota.

Mies ei voinut hyväksyä eroaikeita. Hän meni pois tolaltaan vaimon puheista, laittoi käsiinsä mustat hanskat ja ryhtyi toimiin.

Pyysi lasta apuun

Poikansa vieressä nukkunut pienikokoinen nainen heräsi aamuyöllä siihen, ettei saanut henkeä. Mies istui hajareisin naisen päällä ja painoi Muumi-tyynyä vastoin hänen kasvojaan niin, että nainen oli tukehtua.

Uhri pääsi hetkeksi irti miehen otteesta ja sai käskettyä vieressään ollutta poikaa hakemaan apua. Samassa mies kuitenkin tarttui vaimoaan kiinni ja raahasi tämän oven eteen estäen siten poikaa lähtemästä huoneesta.

Mies jatkoi naisen kuristamista, nyt käsin. Hän myös yritti työntää jotain tämän suuhun.

Nainen kamppaili kaikin voimin vastaan ja saikin kerran puraistua miestä sormesta. Mies päästi hetkeksi irti, jolloin poika pääsi karkuun ja hälyttämään apua. Mies puolestaan meni keittiöön hakemaan veistä.

”Isä tappaa äidin!”

Naapurin nainen heräsi siihen, että poika hakkasi hänen oveaan pyytäen tulla auttamaan. Kun nainen ehti paikalle, itkevä ja hädissään ollut perheenäiti istui eteisen lattialla muut lapset ympärillään.

Äidin puheesta ei saanut selvää. Hän kuitenkin osoitti kädellä, kuinka häntä oli kuristettu. Lapset puolestaan kertoivat yhdestä suusta että isä tappaa äidin.

Naapuri yritti rauhoitella tilannetta. Hän soitti perheen SPR:n tukihenkilölle. Myös apua hakenut poika oli ehtinyt soittaa tukihenkilölle, joka puolestaan oli luvannut hälyttää poliisit paikalle.

”Yritti vain pelotella”

Väkivaltainen välikohtaus johti siihen, että vaimo joutui lapsineen hakeutumaan turvakotiin ja sitä kautta uudelle paikkakunnalle. Miestä puolestaan syytettiin käräjillä tapon yrityksestä.

Mies kuitenkin kiisti tappoaikeet. Hän sanoi ainoastaan halunneensa pelotella vaimoaan, jotta tämä olisi perunut eroaikeensa. Tyynyä hän sanoi käyttäneensä saadakseen vaimon huudon loppumaan. Veitseen tarttumisen syyksi hän selitti aikomuksensa viiltää omat ranteensa auki.

Käräjäoikeus ei tyynyselitystä uskonut. Sen sijan se uskoi, ettei miehellä ollut tappotarkoitusta, sillä asunnossa olisi ollut surmaamiseen paljon paremmin soveltuvia välineitä kuin Muumi-peikkoa kuvaava tyyny.

Lisäksi oikeus huomautti, ettei tyyny ollut lain tarkoittama hengenvaarallinen väline. Se ei myöskään pitänyt tekotapaa erityisen raakana tai julmana, ”vaikkakin puolustuskyvyttömän, nukkuvan ihmisen kimppuun käyminen onkin moitittavampaa kuin hereillä olevan kimppuun käyminen”.

”Edes taju ei lähtenyt”

Käräjäoikeus ei myöskään pitänyt tekoa kokonaisuutena arvostellen törkeänä, koska se ei aiheuttanut asianomistajalle ”edes tajunnan menetystä”. Näin ollen oikeus tulkitsi tapahtuneen perusmuotoiseksi pahoinpitelyksi.

Etelä-Savon käräjäoikeus tuomitsi vuonna 1980 syntyneen miehen vuoden ja kolmen kuukauden mittaiseen ehdolliseen vankeusrangaistukseen. Lisäksi mies määrättiin maksamaan pitkäaikaisia psyykkisiä oireita saaneelle uhrilleen kipu- ja haittakorvauksina 2000 euroa.

Rikos tapahtui viime vuoden huhtikuussa eteläsavolaisella paikkakunnalla. Käräjäoikeuden vasta antama päätös ei vielä ole lainvoimainen.